Komisijos reglamentas (EB) Nr. 2796/2000
2000 m. gruodžio 20 d.
iš dalies keičiantis Tarybos reglamento (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos II priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1] su pakeitimais, padarytais Komisijos reglamentu (EB) Nr. 1509/2000 [2], ypač į jo 1 straipsnio 1 dalies trečią pastraipą,
kadangi:
(1) Siekiant patenkinti tam tikrų žemės ūkio gamintojų lūkesčius, kuriems dekoratyviniai augalai ir gėlės yra vienas pagrindinių pajamų šaltinių, tokie produktai turėtų būti įtraukti į Reglamento (EEB) Nr. 2081/92 II priedą. Kadangi tai yra žemės ūkio produktai, tokiems gamintojams gali būti leista pateikti paraiškas šių produktų įregistravimui pagal Reglamentą (EEB) Nr. 2081/92, esant tų produktų galimoms sąsajoms su tam tikromis geografinėmis vietovėmis.
(2) Šiame reglamente numatytos priemonės atitinka Geografinių nuorodų ir kilmės vietos nuorodų reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Į Reglamento (EEB) Nr. 2081/92 II priedą įtraukiamas šis produktas:
"- Dekoratyviniai augalai ir gėlės."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 20 d.